ธปท.สั่งแบงก์เผยข้อมูลสภาพคล่อง
ธปท.สั่งแบงก์พาณิชย์ประกาศตัวเลขอัตราส่วนสภาพคล่องในเว็บไซต์ทุกครึ่งปี
15 ก.พ. 2561

ธปท.สั่งแบงก์พาณิชย์ประกาศตัวเลขอัตราส่วนสภาพคล่องในเว็บไซต์ทุกครึ่งปีรายงานข่าวจากธนาคารแห่งประเทศไทย(ธปท.) เปิดเผยว่า ธปท.ได้ออกประกาศฉบับใหม่กำหนดหลักเกณฑ์การเปิดเผยข้อมูลการดำรงสินทรัพย์สภาพคล่องเพื่อรองรับสถานการณ์ด้านสภาพคล่องที่มีความรุนแรง (แอลซีอาร์) ซึ่งมีผลบังคับใช้แล้ว โดยให้ธนาคารพาณิชย์เปิดเผยข้อมูลแอลซีอาร์ 3 รายการ ได้แก่ อัตราส่วนแอลซีอาร์ ปริมาณสินทรัพย์สภาพคล่องทั้งสิ้น และประมาณการกระแสเงินสดไหลออกสุทธิใน 30 วัน พร้อมคำอธิบายเกี่ยวกับข้อมูลแอลซีอาร์ และการบริหารความเสี่ยงด้านสภาพคล่องของธนาคารพาณิชย์บนเว็บไซต์ของธนาคารพาณิชย์เป็นรายครึ่งปี สิ้นสุดวันที่ 30 มิ.ย.นี้เป็นต้นไป เพราะเป็นข้อมูลสำคัญที่ผู้มีส่วนได้ส่วนเสียในตลาดใช้ประเมินความเสี่ยงด้านสภาพคล่องของธนาคารพาณิชย์ ทั้งยังช่วยให้การเปิดเผยข้อมูลมีความโปร่งใสและมีมาตรฐานเดียวกับสากลน.ส.ดารณี แซ่จู ผู้อำนวยการอาวุโส ฝ่ายกลยุทธ์สถาบันการเงิน ธปท. กล่าวว่า การบริหารความเสี่ยงด้านสภาพคล่องของธนาคารพาณิชย์ไม่น่าเป็นห่วง เพราะปัจจุบันแอลซีอาร์ทั้งระบบสูงถึง 180% ซึ่งเกณฑ์ขั้นต่ำปีนี้คือ 80% และให้ทยอยปรับขึ้นปีละ 10% ซึ่งจะเป็น 100% ใน 2 ปีข้างหน้า ดังนั้น ถือว่าการดำรงสภาพคล่องที่มีสูงกว่าเกณฑ์ขั้นต่ำถึง 2 เท่า